DILONGO 79
Yesu Wuvanga Mangitukulu Mawombo
Yave wutuma Yesu va ntoto mwingi kiza longa tsangu yi Kintinu ki Nzambi. Mo kamonisa mambu Yesu kala vanga bo kala yala buka ntinu, Yave wumvana pheve yinlongo mwingi kubukisa bimbevo byoso. Mu bibwangu byoso kaba kwendanga, batu baba kunlandakananga mwingi kaba sadisa ayi nandi wuba kuba belusanga. Ziphofo baba monanga, bafwa bavulubuka, bikata bitelama ayi balawuka mu bila ki ziphevi zimbi babeluka. Bawombo babeluka mu kusimba to mu bikhutu bi Yesu. Bukyedika, Yesu ni thangu yimboti yi kuvundila kasa ba ko kibila batu baba kunlandakananga mu bibwangu byoso kaba kwendanga.
Kilumbu kinkaka, batu banata kwidi Yesu kikata ki libakala. Angi basa baka ko bu kunkotisila ku nzo kibila batu basabila ngolo ku khati. Bawu bamaka kuyilu nzo, batobula mwanza ayi bankulula ti vaba Yesu. Bosi Yesu wukamba kikata beni: ‘Telama ayi lyata.’ Batu bayituka beni bu katona kulyata.
Vasa vyoka ko bilumbu biwombo, bo Yesu kayenda ku bwala bunkaka, kumi di babakala baba buazi banlandakana ayi balinda: ‘Yesu wutu sadisa’. Mu thangu yikhulu, baba bikanga ko batu badi buazi kufikama vadi batu bankaka. Diawu Yesu kaba kambila benda ku tempelo. Vayi mu nzila, bawu babeluka. Wumweka mubawu bo kamona ti wubeluka, wuvutuka mwingi kwiza vutudila Yesu ayi Nzambi matondo. Yindula kwaku! Mu kumi yoso, wumweka to wuvutudila Yesu matondo!
Nkyeto wumweka wubedila 12 li mimvu wubatomba kubeluka. Nandi wufyelumuka muba dingumba di batu ti kavitila vaba Yesu ayi wubumina mu kikhutu ki Yesu. Mu thangu beni, nandi wubeluka. Yesu wuyuvula: ‘Nani ma kumbumina?’ Nkyeto beni wuba titumuka mu boma, ayi wukikinina ti nandi wubumina mu bikhutu bi Yesu. Yesu wunkamba: ‘Mwan’ami, yenda kwaku mu ndembama.’
Libakala Iimweka baba tedilanga Yailo wulinda kwidi Yesu: ‘Lemvuka yiza kuna nzo’ama bila mwan’ama wu nkyeto bela ki bela.’ Angi bo katuka ku nzo Yailo, mwana beni wu yifwila! Thangu Yesu kavitila, wu yedenga batu bawombo baba dila va kimweka ayi dikanda. Yesu wubakamba: ‘Bikanu kudila bila lala kalembu lala.’ Bosi, Yesu wusimba mwana beni mu koko ayi wutuba: ‘Mwana, telama!’ Nandi wutelama ayi wukamba matata mandi bamvana bidya. Yindula nyenzi matata mandi bamona!
‘Nzambi wudukudila pheve yinlongo ayi mangolo kwidi Yesu. Nandi wudiengila mu bibuangu bioso mu vanganga mamboti ayi mu belusanga batu bobo baba bakangama mu buvika bu Satana bila Nzambi wuba yandi.’—Mavanga 10:38
kmb_Latn tum_Latn kon_Latn kon_Latn kon_Latn bem_Latn kon_Latn lua_Latn